**BREZPLAČNO INFORMIRANJE IN SVETOVANJE NA LURA NA RAVNAH NA KOROŠKEM**

Na javnem zavodu Ljudska univerza Ravne na Koroškem – LURA smo v letu 2019 pridobili projekt ***Informiranje in svetovanje v izobraževanju odraslih (ISIO)***, ki ga sofinancira *Ministrstvo za izobraževanje, znanost in šport Republike Slovenije* in se bo na Koroškem izvajal v okviru *Svetovalnega središča Koroške*.

Izobraževanje odraslih je v sodobni družbi eden ključnih dejavnikov posameznikovega družbenoekonomskega in osebnostnega razvoja. Znanje, kompetence in védenja, ki si jih posameznik pridobi v otroštvu in med odraščanjem, danes ne zadostujejo več – potrebno je vseživljenjsko učenje, izpopolnjevanje, posodabljanje in dopolnjevanje.

Ob množici informacij, hitremu dostopu do njih, pestri in raznoliki ponudbi izobraževalnih programov pri različnih organizacijah … v izobraževanju odraslih še vedno ostajajo pomembna vprašanja, kako si pridobiti dodatno znanje, kako izrabiti možnosti, ki so nudene v učenju odraslih, na koga se pri tem obrniti, katere oblike pomoči so na voljo, da bo učenje uspešno in učinkovito … Dostop do znanja, do nasvetov, kako se učimo učiti in načrtovati svoje vseživljenjsko učenje, lahko približamo z organizirano in s celostno informativno-svetovalno dejavnostjo kot podporno dejavnostjo v izobraževanju in učenju odraslih. In ravno to vam je sedaj na voljo na LURA.

Za našo **koroško regijo** in **za LURA** pomeni **sodelovanje v projektu ISIO velik napredek**, predvsem zaradi **dveh najpomembnejših zastavljenih ciljev**: **(1)** vsem odraslim želimo zagotoviti kakovostno, strokovno in celostno informiranje ter svetovanje kot podporo njihovemu izobraževanju in učenju; **(2)** povezati želimo čim več ponudnikov izobraževalnih in svetovalnih storitev za odrasle v lokalnem okolju v omrežje ter tako zagotoviti kakovostno, celostno in usklajeno delovanje vseh subjektov na področju informiranja in svetovanja v izobraževanju odraslih.

V okviru projekta vam na LURA nudimo **brezplačno informiranje in svetovanje za**:

1. kakovostno svetovanje pred, med in po končanem vašem izobraževanju;
2. izbiro ustreznega izobraževanja;
3. dokončanje šolanja;
4. učinkovite načine učenja in organizacijo učnega procesa;
5. načrtovanje in razvoj poklicne kariere;
6. lažjo odločitev in izbiro izobraževanja;
7. načrtovanje drugih izobraževanj in usposabljanj;
8. vpisne pogoje v različne izobraževalne programe in o možnostih prehajanja med njimi;
9. različne dodatne informacije o zaposlovanju, načrtovanju in razvoju kariere, o prekvalifikacijah in o pridobivanju različnih kvalifikacij ...;
10. ugotavljanje in vrednotenje že pridobljenega znanja – priznavanje z uradno listino;
11. pripravo življenjepisa in prošenj (tudi za delo v tujini);
12. pripravo na zaposlitveni razgovor doma in v tujini …

Svetovanje je zaupno, objektivno in usmerjeno k svetovancu. Vse informacije in nasveti bodo prilagojeni le posamezniku.

Za več informacij se obrnite na Majo Sadar, organizatorko izobraževanj odraslih na LURA. Dosegljiva je po telefonu: 02 82 15 072, preko elektronske pošte: maja.sadar@lura.si ali osebno na sedežu LURA (Gačnikova pot 3, Ravne na Koroškem). (Po predhodnem dogovoru s svetovalko se lahko prilagodimo tudi terminu in kraju, ki ustrezata stranki. Za obisk v času uradnih ur se predhodno dogovorite s svetovalko po telefonu ali preko elektronske pošte.)

Izkoristite podporno dejavnost v projektu ISIO, znotraj katerega so odraslim in tudi otrokom ter mladostnikom na Koroškem zagotovljeni kakovostni nasveti in pomoč na vsakem koraku. Vabljeni vsi, ki vas kje čevelj žuli ali se želite preprosto le pogovoriti ...